กสิกรแจกปันผล 2กองหุ้น529ล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — บลจ.กสิกรไทย ประเดิมปีใหม่แจกปันผลกองทุนหุ้น 2 กอง อัตราปันผลตอบแทน 11.62% และ 21.23%
นายพัชร สมะลาภา กรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า บริษัทเตรียมจ่ายเงินปันผลกองทุนหุ้นภายใต้การจัดการของบริษัทสำหรับผลการดำเนินงานในช่วงครึ่งหลังของปี 2553 ให้กับผู้ถือหน่วยลงทุนที่มีชื่อในสมุดทะเบียนเวลา 08.00 น. ของวันที่ 4 ม.ค. 2554 จำนวน 2 กองทุน ได้แก่ กองทุนเปิดเค หุ้นทุน (KEQUITY) จ่ายปันผลในอัตรา 2 บาทต่อหน่วย คิดเป็นอัตราปันผลตอบแทน (Dividend Yield) ในรอบ 6 เดือน เท่ากับ 11.62% และกองทุนเปิดรวงข้าวทวีผล (RKFHI) จ่ายปันผลในอัตรา 1.64 บาทต่อหน่วย คิดเป็น Dividend Yield ในรอบ 6 เดือน เท่ากับ 21.23% โดยทั้งสองกองทุนมีกำหนดจ่ายเงินปันผลในวันที่ 14 ม.ค. 2554 มูลค่ารวม 529 ล้านบาท
“หากมองที่ผลการดำเนินงาน กองทุนหุ้นของ บลจ.กสิกรไทย นับว่าให้ผลตอบแทนที่น่าพอใจ โดยเฉพาะกองทุน KEQUITY ตั้งแต่ต้นปี 2553 ถึงวันที่ 30 ธ.ค. 2553 ให้ผลตอบแทนประมาณ 59.48% เอาชนะผลการดำเนินงานของตลาดหลักทรัพย์ไปถึง 18.88% นอกจากนี้ยังเป็นกองทุนหุ้นกองทุนแรกของ บลจ.กสิกรไทย ที่มีผลการดำเนินงานตั้งแต่จัดตั้งกองทุนปี 2535 อยู่ที่ 453.79% ขณะที่การลงทุนในตลาดหลักทรัพย์ให้ผลตอบแทน 50.25% ซึ่งสะท้อนให้เห็นว่าบริษัทสามารถรักษามาตรฐานในการบริหารกองทุนให้มีผลการดำเนินงานอยู่ในระดับที่ดี และมีการจ่ายปันผลที่สม่ำเสมอ” นายพัชร กล่าว
ทั้งนี้ นับตั้งแต่จัดตั้งกองทุนเมื่อปี 2535 กองทุน KEQUITY จ่ายปันผลไปแล้ว 16 ครั้ง มูลค่าเงินปันผลรวม 19.93 บาทต่อหน่วย
ด้านกองทุน RKFHI ที่จัดตั้งเมื่อปี 2536 มีการจ่ายปันผลรวม 11 ครั้ง มูลค่าเงินปันผลรวมหน่วยละ 6.54 บาทนายพัชรกล่าวทิ้งท้ายว่า สำหรับเงินปันผลจากทั้ง 2 กองทุนข้างต้น หากผู้ลงทุนไม่ได้แจ้งความจำนงในให้ บลจ. กสิกรไทยหักภาษี ณ ที่จ่าย 10% ไว้ ผู้ลงทุนจะต้องนำเงินปันผลดังกล่าวไปรวมคำนวณเป็นเงินได้ประจำปีภาษี 2554 ด้วยตนเอง ดังนั้น ผู้ลงทุนในกองทุนที่มีการจ่ายปันผล จึงควรให้ความสำคัญกับการเลือกหักภาษี ณ ที่จ่ายสำหรับเงินปันผล เพื่อลดภาระจากการนำเงินปันผลไปรวมคำนวณเป็นรายได้ในแต่ละปีภาษี โดยผู้ลงทุนเดิมของ บลจ.กสิกรไทย ที่ประสงค์จะเปลี่ยนแปลงให้หักภาษี ณ ที่จ่ายสามารถติดต่อขอแก้ไขข้อมูลได้ที่ธนาคารกสิกรไทยทุกสาขา